 

**בבית הדין הצבאי המחוזי**

**במחוז שיפוטי צפון**

**בפני השופטת: סא''ל סיגל טורג'מן חזן**

**בעניין: התובע הצבאי (ע"י ב"כ, סגן סיון תדמור)**

**נגד**

**הנאשם: ח/XXX טוראי י' פ' א' (ע"י ב"כ, עו''ד אליהו עטר)**

הכרעת-דין

על פי הודאתו מורשע הנאשם בעבירה של שימוש והחזקה בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973, בהתאם לכתב האישום ולפרטים הנוספים.

**ניתנה היום, ח' באב התשפ"ג, 25.07.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

שופטת

גזר-דין

הנאשם הורשע על פי הודאתו בעבירה של שימוש והחזקהבסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג-1973, בהתאם לכתב האישום ולפרטים הנוספים, לפי פרטי הרשעתו ביום 19.07.2023 השתמש במיגונית בבסיס היחידה בסם מסוכן מסוג קנאביס יחד עם שני חיילים נוספים.

החקירה נפתחה בעקבות דיווח מפקדים והוא נעצר החל מיום 19.07.2023.

הנאשם התגייס לשירות ביום 22.03.2023 ושירת כלוחם חיר בXXX, עברו המשמעתי נקי וזו ההזדמנות הראשונה שהוא נותן את הדין בפני בית הדין.

הנאשם נטל אחריות על מעשיו כבר בזמן החקירה וגם בהזדמנות הראשונה בפני בית הדין.

נוכח האמור, בהתחשב בשירותו התקין ובנסיבותיו האישיות, הגיעו הצדדים להסדר מקל, חרף חומרת מעשיו שבוצעו בתוככי היחידה הצבאית בצוותא עם חיילים אחרים.

בנסיבות העניין, מצאתי את הסכמת הצדדים ראויה והחלטתי לאשרה.

**על הנאשם נגזרים, אפוא, העונשים הבאים:**

1. **עשרים ושבעה (27) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שלושה (3) חודשים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שלושים (30) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שמונים ותשעה (89) ימי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**

**זכות ערעור כחוק.**

**ניתן היום, ח' באב התשפ"ג, 25.07.2023, והודע בפומבי ובמעמד הצדדים**

**\_\_\_\_\_\_\_\_\_\_\_**

שופטת

**העתק נכון מהמקור

ק' בית הדין**

**נערך על ידי: א.ל**

**בתאריך31.07.2023**

**חתימת המגיה: סגן שיר בן-ארמון**